เซอร์ จอห์น เทมเพิลตัน ผู้กล้าซื้อหุ้นในวันแรกที่เกิดสงครามโลก
เทมเพิลตัน เกิดในรัฐเทนเนสซี ประเทศสหรัฐอเมริกา  ในขณะที่เขาอายุได้เพียง 2 ขวบ สงครามโลกครั้งที่ 1 ก็ได้เกิดขึ้น ทำให้ครอบครัวของเขา ประสบปัญหาทางการเงินอย่างหนัก  เมื่อเทมเพิลตันโตขึ้น เขาจึงต้องหาเงินทุนเพื่อส่งเสียค่าการเล่าเรียนของตนเอง ด้วยสิ่งที่เขาถนัดคือ การเล่นไพ่โป๊กเกอร์..
28 พ.ค. 2561

เซอร์ จอห์น เทมเพิลตัน ผู้กล้าซื้อหุ้นในวันแรกที่เกิดสงครามโลก / โดย ลงทุนแมน
ถ้าวันนี้เกิดสงครามโลก หรือวิกฤติเศรษฐกิจ เราจะลงทุนอย่างไร?
เทมเพิลตัน เกิดในรัฐเทนเนสซี ประเทศสหรัฐอเมริกา
ในขณะที่เขาอายุได้เพียง 2 ขวบ สงครามโลกครั้งที่ 1 ก็ได้เกิดขึ้น ทำให้ครอบครัวของเขา ประสบปัญหาทางการเงินอย่างหนัก
เมื่อเทมเพิลตันโตขึ้น เขาจึงต้องหาเงินทุนเพื่อส่งเสียค่าการเล่าเรียนของตนเอง ด้วยสิ่งที่เขาถนัดคือ การเล่นไพ่โป๊กเกอร์..
เทมเพิลตันก้าวขึ้นมาเป็นนักเรียนชั้นแนวหน้าของมหาวิทลัย และได้สำเร็จการศึกษาในระดับปริญญาโทที่ Oxford University ในสาขาวิชาทางกฎหมาย
ด้วย DNA นักลงทุนที่อยู่ในสายเลือดของ เทมเพิลตัน หลังจากจบการศึกษาเพียง 3 ปี เขาได้เริ่มชีวิตนักลงทุนของเขาในตลาดหุ้น NYSE
ช่วงนั้นเศรษฐกิจในสหรัฐถดถอยอย่างหนัก ซึ่งอยู่ในช่วง The Great Depression ดัชนีตลาดหุ้นสหรัฐตกลงไปเกือบ 90% ภายในระยะเวลาเพียง 3 ปี
ย้อนกลับไปที่คำถามเดิมว่าถ้าเราเจอสถานการณ์แบบนี้ เราจะทำอย่างไร?
ถ้าตอบได้แล้ว เรามาดูกันว่าเทมเพิลตันที่เข้าลงทุนในตลาดช่วงนั้น เขาลงทุนอย่างไร
เทมเพิลตันกู้เงินจำนวนหนึ่ง และโทรหานายหน้าขายหลักทรัพย์เพื่อส่งคำสั่งซื้อหุ้น “ทุกตัว” ที่มีมูลค่าต่ำกว่า 1 ดอลลาร์สหรัฐ บริษัทละ 100 หุ้นในตลาด NYSE
สรุปเขาได้หุ้นทั้งหมด 104 บริษัทที่เข้าเงื่อนไขการลงทุนของเขา โดยมีกว่า 34 บริษัทกำลังจะล้มละลาย
การลงทุนในวิกฤติเศรษฐกิจรอบนี้สร้างผลตอบแทนให้ เทมเพิลตันไป 360% ในระยะเวลา 4 ปี โดยได้กำไรมหาศาลจาก 100 บริษัทโดยที่มีเพียง 4 บริษัทที่ล้มละลาย..
ดูเหมือนว่าแนวทางการลงทุนกับวิกฤติเศรษฐกิจเป็นสิ่งที่เขาถนัด
เพราะในวันแรกที่สงครามโลกครั้งที่ 2 ได้เกิดขึ้น เทมเพิลตันก็ได้โทรหานายหน้าหลักทรัพย์อีก
พร้อมกำชับว่า “ซื้อหุ้นทุกตัวในตลาดที่มีราคาต่ำกว่า 1 ดอลลาร์ ให้ผม”
ไม่ต้องสงสัยเลยว่าจากสงครามโลกครั้งที่ 2 จะสร้างความมั่งคั่งให้เทมเพิลตันได้ขนาดไหน
และ เขาได้กลายมาเป็นนักลงทุนระดับโลกในทันที..
การมองเห็นในสิ่งที่คนอื่นมองไม่เห็นอาจเป็นเส้นคั่นบางๆ ระหว่างนักลงทุน กับนักลงทุนระดับโลก
แม้ว่าเทมเพิลตันจะประสบความสำเร็จจากการพลิกวิกฤติเป็นโอกาส เขาก็ยังไม่หยุดพัฒนา แนวทางการลงทุนของเขาให้มีประสิทธิภาพมากขึ้นกว่าเดิม
ในวัย 42 ปี จอห์น เทมเพิลตัน ริเริ่มการจัดตั้งกองทุนเพื่อการลงทุนในตลาดต่างประเทศ เพราะเห็นโอกาสใหม่ๆ ที่ไม่เกิดขึ้นในตลาดบ้านเกิดของตัวเอง รวมถึงการกระจายความเสี่ยง ของพอร์ตการลงทุน
กองทุนของเขาเป็นกองทุนแรกในสหรัฐที่เข้าไปลงทุนในตลาดหลักทรัพย์ประเทศญี่ปุ่น
นักลงทุนส่วนใหญ่วิตกกับผลข้างเคียงของสงครามโลก แต่เทมเพิลตันกลับพัฒนากองทุน ลงทุนในกลุ่มอุตสาหกรรมนิวเคลียร์ เคมีและอุปกรณ์อิเล็กทรอนิกส์
นอกจากเป็นนักลงทุน เขายังเป็นนักบริจาคอีกด้วย
เขาสละความเป็นพลเมืองสหรัฐเพียงเพราะจะได้ไม่ต้องจ่ายภาษีจากการขายกองทุนต่างประเทศ
กว่า 3,200 ล้านบาท และนำเงินดังกล่าวไปบริจาคแทน โดยเขามียอดบริจาคกว่าหมื่นล้านบาท
โดยต่อมา เขาได้กลายมาเป็นพลเมืองประเทศอังกฤษ และได้รับยศ “เซอร์” จาก Queen Elizabeth II จากการเป็นผู้ให้ และถูกยกย่องเป็นผู้ให้ที่ยิ่งใหญ่จาก 100 ผู้มีอิทธิพลที่สุดในโลก
ชีวิตของ เซอร์ จอห์น เทมเพิลตัน ทำให้เรารู้ได้ว่า
ให้เรากล้าในเวลาที่คนอื่นกลัว และกลัวเวลาที่คนอื่นกล้า
รวมถึงการมองโอกาสการลงทุนรอบโลก และ สอนให้เราอย่าหยุดที่จะเรียนรู้
และเมื่อเราเป็นบุคคลที่ประสบความสำเร็จแล้ว
ถ้าเรานำเงินกลับมาสร้างโอกาสให้คนที่ไม่มีโอกาส
ก็น่าจะทำให้เราเกิดมาแล้วมีคุณค่า ได้เหมือน เซอร์ จอห์น เทมเพิลตัน..
----------------------
เซอร์ จอห์น เทมเพิลตัน ลงทุนหุ้น เราลงทุนในความรู้
ติดตามบทความลงทุนแมน ได้ที่
-แอป 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-